ফান্ডের নাম প্রতারণা! চাঞ্চল্যকর ঘটনা হুগলিতে

হুগলি: আর্থিক প্রতারণার (fraud) অভিযোগ। চাঞ্চল্যকর ঘটনাটি ঘটেছে হুগলির (Hooghly) মগরা থানার অন্তর্গত বাশবেড়িয়া এলাকায়। এমন পরিস্থিতিতে কান্নায় ভেঙে পড়লেন সাধারণ মানুষ। এক ব্যক্তির বিরুদ্ধে বেসরকারি সঞ্চয় প্রকল্প বা ফান্ডের নাম করে প্রতারণার অভিযোগ উঠেছে। এই ঘটনায় পুলিশের কাছে অভিযোগ দায়ের করা হয়েছে। ঘটনায় ইতিমধ্যে তদন্ত শুরু করেছে পুলিশ (Police)।

সূত্রের খবর, অভিযুক্ত ওই ব্যক্তির নাম সাবির আনসারি। সে বাঁশবেড়িয়া বাড়োপাড়া এলাকার বাসিন্দা। অভিযোগ, আনসারি সাধারণ মানুষকে নিরাপদ ভবিষ্যতের কথা বলে টাকা জমা করতে বলতেন। সেই ফান্ডে জমা পড়া টাকার পরিমাণ আনুমানিক ৩০ থেকে ৩৫ কোটি টাকা বলে দাবি স্থানীয়দের। কিন্তু টাকা তোলার পর অভিযুক্ত ব্যক্তি গা ঢাকা দেয় বলে অভিযোগ।

আরও খবর : মুর্শিদাবাদে বিপুল বোমা উদ্ধার ঘিরে চাঞ্চল্য

এই প্রতারণার কারণে করুণ অবস্থার মধ্যে পড়েছেন এলাকার সাধারণ মানুষ। কারণ কেউ অসুস্থ স্বামীর চিকিৎসার জন্য, কেউ মেয়ের বিয়ের খরচের জন্য, আবার কেউ জীবনের শেষ ভরসা হিসেবে জমানো অর্থ সেই ফান্ডে রেখে দিয়েছিলেন। এর ফলে অসহায় অবস্থার মধ্যে পড়েছেন এলাকার সাধারণ মানুষ। অভিযোগকারীদের দাবি, এর আগেও একবার সাবির এলাকা ছেড়ে পালিয়েছিল। পরে লুকিয়ে বাড়ি ফিরে এসে সোমবার একটি বৈঠক ডাকার আশ্বাস দেয়। কিন্তু বৈঠকের আগেই সে আবার উধাও হয়ে যায়। প্রতারণার বিষয়টি প্রকাশ্যে আসার পর ক্ষুব্ধ জনতা পুলিশের দ্বারস্থ হয়।

পুলিশের তরফে জানানো হয়েছে, বিষয়টি নিয়ে তদন্ত শুরু হয়েছে। এটিকে বেশ গুরুত্ব সহকারে দেখা হচ্ছে। অভিযুক্ত ব্যক্তির সন্ধানে ইতিমধ্যে তল্লাশি শুরু করে দিয়েছে পুলিশ (Police)। কিন্তু এসব সত্বেও এলাকার মানুষের মধ্যে এ নিয়ে ক্ষোভের সঞ্চার হয়েছে।