লোন দেওয়ার নাম করে প্রতারণা, টাকা নিয়েই অফিস বন্ধ করে চম্পট

প্রিয় মুখার্জি, বারুইপুর:- লোন (Loan) পাইয়ে দেওয়ার নাম করে প্রতারণার (Fraud) অভিযোগ উঠল এক সংস্থার বিরুদ্ধে। বারুইপুর (Baruipur) চম্পাহাটি স্টেশন (Champahati Station) সংলগ্ন এলাকায় গত তিন মাস আগে অফিস খুলে বসে একটি সংস্থা।

স্থানীয় কয়েকজন যুবক যুবতীকে কাজেও নিয়োগ করে তারা। অভিযোগ, গ্রামের মানুষকে লোন পাইয়ে দেওয়ার কথা বলে ১০০০ টাকা করে নেওয়া হয়। ওই যুবক যুবতীরাই গ্রামে ঘুরে লোকজন জোগাড় করে আনে। এভাবে প্রায় ৩০০-৪০০ জনের কাছ থেকে টাকা তোলা হয়েছে। কারও কারও কাছ থেকে আরও বেশি টাকাও তোলা হয়।

আরও পড়ুন: লন্ডনে পৌঁছলেন মুখ্যমন্ত্রী

শনিবার লোন দেওয়ার কথা ছিল। তার আগে বৃহস্পতিবার হঠাৎ দেখা যায় অফিস বন্ধ। পরে রবিবার খোঁজ করা জানা যায়, বাড়ি ভাড়া নিয়ে চলা ওই অফিসের ভিতর থেকে কম্পিউটার সহ অন্যান্য সামগ্রীও সরিয়ে ফেলা হয়েছে। অভিযোগ, অফিস বন্ধ করে পালিয়েছে সংস্থার কর্মকর্তারা।

এই পরিস্থিতিতে সংস্থায় কাজ করতে ঢোকা স্থানীয় যুবক যুবতীরা সমস্যায় পড়ে গিয়েছেন। সাধারণ মানুষ তাদের কাছে টাকা ফেরত চাইছেন। ইতিমধ্যেই থানায় বিষয়টি জানিয়েছেন ওই যুবক যুবতীরা। পুলিশ বিষয়টি খতিয়ে দেখছে।