বিদেশে চাকরি দেওয়ার নামে প্রতারণা! গ্রেফতার ৩

ওয়েব ডেস্ক : বিদেশে চাকরি দেওয়ার নামে প্রতারণা (Fraud)। সাধারণ মানুষদের কাছ থেকে লক্ষ লক্ষ টাকা হাতিয়ে নেওয়ার অভিযোগ উঠল প্রতারকদের (Scammers) বিরুদ্ধে। এই ঘটনায় ব্যাপক চাঞ্চল্য ছড়াল। অভিযোগের ভিত্তিতে তদন্তে নেমে তিন অভিযুক্তকে গ্রেফতার (Arrest) করল পুলিশ (Police)।

পুলিশ সূত্রে খবর, নিউজিল্যান্ডে চাকরি দেওয়ার নাম করে বিপুল টাকা হাতিয়ে নেওয়া হয়। এমনকি পাসপোর্টও হাতিয়ে নেওয়া হয় বলে অভিযোগ। জানা গিয়েছে, গত ১৭ তারিখ স্বরুপনগরের সারাপুল গ্রামের বাসিন্দা ফারুক মণ্ডল উস্তি থানায় এই প্রতারণার বিষয়ে অভিযোগ দায়ের করেন।

আরও খবর : অ্যাডমিট কার্ড সংগ্রহ করেনি স্কুল! চিন্তায় ১০৩ জন ছাত্রছাত্রী

তার পরেই তদন্তে নামে উস্তি থানার পুলিশ (Police)। এর পরেই তদন্তে নেমে পুলিশ জানতে পারে, উস্তির রাজারহাটের বাসিন্দা গোলাম মোস্তফা শেখ, রামিজউদ্দিন শেখ ও আফ্রিদি শেখ-সহ একাধিক ব্যক্তি চাকরির প্রলোভন দেখিয়ে পাসপোর্ট নিয়ে নেয়। অভিযোগ, পরে প্রতারিতদের হাতে তুলে দেওয়া হয় ভুয়ো ভিসা।

এই ঘটনার তদন্তে নেমে প্রথমে গোলাম মোস্তফা শেখকে গ্রেফতার করে পুলিশ। তাদেক আদালতে তোলা হলে সাতদিনের পুলিশি হেফাজত দেওয়া হয়। পরে রামিজউদ্দিন সেখ ও আফ্রিদি শেখকে গ্রেফতার করে পুলিশ। তল্লাশি চালিয়ে অভিযুক্তদের বাড়ি ও গাড়ি থেকে বিপুল সংখ্যক পাসপোর্ট উদ্ধার হয়েছে বলে খবর। পুলিশ সূত্রে খবর, এই মামলায় এখনও পর্যন্ত মোট ২২টি পাসপোর্ট উদ্ধার হয়েছে। পুলিশ জানিয়েছে, এর সঙ্গে আরও বেশ কয়েকজন যুক্ত থাকতে পারে। এটি একটি সংগঠিত প্রতারণা চক্র বলেও জানানো হয়েছে। ঘটনার তদন্ত চালাচ্ছেন তদন্তকারীরা।